钦定古今图书集成/明伦汇编/氏族典/第312卷 > 程国祥
## 钦定古今图书集成/明伦汇编/氏族典/第312卷 > 程国祥

按《明外史程国祥传》：“国祥，字仲若，上元人。起家寒素，
举万历三十二年进士，历知确山、光山二县，以清慎
得民。迁南京吏部主事，乞养归。服阕，起礼部主事。天
启四年，吏部尚书赵南星知其贤，调为己属，更历四
司，请告归。其冬，魏忠贤既逐南星，御史张讷劾国祥
为南星邪党，遂除名。崇祯二年，起稽勋员外郎，迁考”
功郎中，主外计，时称“公慎。”迁大理右寺丞。历太常卿、
通政使，升工部侍郎，调户部，并在南京。九年召拜户
部尚书。十一年增置阁臣，改国祥礼部尚书，与杨嗣
昌、方逢年、蔡国用、范复粹俱兼东阁大学士。入阁时，
嗣昌、薛国观用事。国祥委蛇其间，自守而已。明年四
月召对，无一言。帝传谕责“国祥缄默，大负委任。”国祥
遂乞休去，卒于家。